میرحوسێن مووسەوی
میرحوسێن مووسەوی خامنە (؛ لەدایکبووی ٢ی ئازاری ١٩٤٢) ھونەرمەند، تەلارساز و سیاسەتوانێکی چاکسازیخوازی ئێرانییە کە لە ساڵی ١٩٨١ ھەتا ١٩٨٩ وەکوو ٤٩یەمین و دوایەمین سەرۆک وەزیرانی ئێران کاری کردووە. ئەو کاندیدای چاکسازیخواز بۆ ھەڵبژاردنی سەرۆکایەتیی ٢٠٠٩ بوو و دواتریش بووبە سەرکردەی ئۆپۆزسیۆنی خۆپیشاندانەکانی دوای ھەڵبژاردن. موسەووی ھەتا ساڵی ٢٠٠٩ وەکوو سەرۆکی ئەکادیمیای ھونەری ئێران کاری دەکرد، کە دواتر لەلایەن دەسەڵاتدارانی بناژۆخوازەوە لابردرا. ئەگەرچی مووسەوی ھەمیشە خۆی بە چاکسازیخواز دەزانی و بڕوای بە پەرەپێدانی گۆڕانکاری لە چوارچێوەی دەستووری شۆڕشی ١٩٧٩دا ھەبوو، بەڵام لە ٣ی شوباتی ٢٠٢٣دا، لە وەڵامی سەرکوتکردنی خۆپیشاندانەکانی ٢٠٢٢ لەلایەن عەلی خامنەیی، ڕێبەری کۆماری ئیسلامیی ئێرانەوە، دژایەتی لەگەڵ دەستووری کۆماری ئیسلامی ڕاگەیاند و داوای گشتپرسییەکی بەربڵاوی بۆ گۆڕینی تەواوەتیی دەستوور و گۆڕانکارییەکی بنەڕەتی لە سیستەمی سیاسیی ئێراندا کرد.

مووسەوی یەکێک لە کاندیداکانی ھەڵبژاردنی سەرۆکایەتیی ٢٠٠٩ی ئێران بوو کە مەحموود ئەحمەدینەژاد ھەڵبژاردنەکەی بردەوە، بەڵام دەنگۆی ساختەکاری لە ھەڵبژاردندا بڵاو کرایەوە کە بووبە ھۆی خۆپیشاندانی سەرتاسەری لە ئێران و دەرەوە. ئەو ئێستاش ڕێبەری بزووتنەوەی سەوزە، بەڵام لەلایەن دەسەڵاتدارانی حکوومەتەوە بە توندی سنووردار کراوە. ئەو ئێستا لەگەڵ هاوسەرەکەی زەھرا ڕەھنەوەرد و مەھدی کەرووبی لەژێر گرتنی ماڵەوە دایە.

سەرچاوەکان

بەستەرە دەرەکییەکان 

 وێبگەی فەرمی 

زیندووان
لەدایکبووانی ١٩٤٢
ڕۆژنامەوانانی ئێرانی
وێنەکێشە ئێرانییەکان
سەرۆک وەزیرانی ئێران